
			TIL SUE ANSELL

			Min nære venn, som har lest hver eneste bok 
siden min aller første, og gitt meg gode råd 
og øst av sin visdom.

			Tirsdag 10. februar

			De to elskerne kikket ut gjennom vinduet på hotellrommet – begge smilte tilfreds, men hver hadde sine grunner.

			Det kraftige snøfallet som var blitt varslet i nesten en uke, hadde endelig kommet i løpet av natten, og tykke, feite snøflak falt fremdeles denne morgenen. Noen få biler med klirrende kjettinger buktet seg opp den smale fjellveien, og de som sto parkert utenfor hotellene, var blitt til store, hvite hauger.

			Alle på det elegante, franske vintersportsstedet Courchevel 1850 var lettet – de ansvarlige for slalåmbakkene, hotelldirektørene, restauranteierne, sesongarbeiderne, skiutleieforretningene, skiheisselskapene og alle de andre som var avhengig av skisesongen for å tjene til livets opphold. Og viktigst av alt, turistene. Etter dager med blå himmel, skinnende sol og smeltende snø som innebar skummel is om morgenen og sørpe og steiner i løypene om ettermiddagen, kunne endelig slalåm- og snøbrettentusiastene, som hadde betalt skyhøye priser for sine få, dyrebare årlige dager i bakkene, se fram til suverene forhold.

			Mens Jodie Bentley og Walt, hennes tilårskomne amerikanske forlovede, spente på seg skiene utenfor garderobeinngangen til Chabichou Hotel, kilte snøflakene dem på de utildekkede delene av ansiktet under hjelmen og visiret.

			Selv om finansmannen var en erfaren slalåmkjører og gal etter puddersnø, var det første gang han sto på ski i Europa, og hele uken hadde han vært avhengig av at den langt yngre forloveden guidet ham, for hun så ut til å kjenne vintersportsstedet som sin egen bukselomme.

			I den dårlige sikten sto de forsiktig ned til Biollay-heisen bare et par minutter nedenfor hotellet, gikk gjennom den elektroniske porten og stilte seg i den korte køen til stolheisen. Noen minutter senere, med stavene i hendene, løftet den brede stolen dem opp og fram.

			Walt dro ned sikkerhetsbøylen, og så lente de seg tilbake i de varme, elegante skidressene de sju minuttene heisen brukte på turen opp. Da de gikk ut, ble de møtt av en kraftig vind, så de skyndte seg videre, og Jodie viste vei ned en enkel rød og blå løype til Croisette, der de fleste heisene gikk fra.

			De tok av seg skiene, og selv om Walt hadde hatt skive­prolaps, insisterte han på å bære skiene til Jodie i tillegg til sine egne opp rampen til heisen. Da en rød, åtteseters gondolheis kom langsomt rundt, satte han skiene deres i to av stativene på utsiden og fulgte etter Jodie inn. De satte seg og skjøv opp visiret på hjelmen. Et annet par fulgte etter dem, og like før dørene gikk igjen, trampet en kortvokst mann i femtiårene inn, iført en stilig Spyder skidress og en elegant skinnhjelm med speilglass i visiret.

			«Bonjour!» sa han med dårlig fransk aksent. Så la han til: «Jeg håper ikke dere har noe imot at jeg blir med opp?» Han satte seg overfor dem idet gondolheisen begynte å bevege seg.

			«Bare hyggelig,» sa Walt.

			Jodie smilte høflig. Det fremmede paret var opptatt med å skrive på hver sin telefon og sa ingenting.

			«Ah, bien, vous parlez Anglais!» Den fremmede løsnet på hjelmen og tok den av seg et øyeblikk for å klø seg på toppen av det skallede hodet. «Amerikaner?» sa han og tok av seg hanskene. Så fant han fram et papirlommetørkle og begynte å pusse brillene.

			«Jeg er fra California, men forloveden min er britisk,» sa Walt vennlig.

			«Så fint! Et forferdelig vær, men puddersnøen på toppen må være fantastisk,» sa mannen.

			Jodie smilte høflig igjen. «Hvor er du fra?» spurte hun.

			«Fra sør – Brighton,» svarte den fremmede.

			«Du store min, for et sammentreff! Det er jeg også!» sa Jodie.

			«Verden er ikke stor,» mumlet han, og plutselig virket han utilpass.

			«Nå, hva jobber du med?» spurte Walt.

			«Å, innen medisin. Men jeg har nettopp gått av med pensjon og flyttet til Frankrike. Og dere?»

			«Jeg har en portefølje med investeringsfond,» svarte amerikaneren.

			«Jeg jobbet som advokatsekretær før,» sa Jodie.

			Mens den lille gondolheisen klatret oppover og vugget i vinden, ble snøfallet stadig tettere, og sikten ble dårligere for hvert minutt. Walt la armen rundt Jodie og klemte henne. «Kanskje vi ikke burde dra for høyt opp i dag, kjære, det kommer til å blåse kraftig der,» sa han.

			«Puddersnøen kommer til å være fantastisk der oppe,» svarte hun, «og det er ikke mange mennesker der så tidlig. Det er noen supre løyper der – stol på meg!»

			«OK, greit,» sa han og kikket tvilende ut gjennom de duggfylte vinduene.

			«Å, absolutt,» sa engelskmannen. «Stol på den vakre, unge damen din – og ifølge værmeldingen skal det bedre seg utover dagen!» Idet gondolen nådde det første stoppestedet, ventet han høflig på at de skulle gå ut først. «Hyggelig å treffes,» sa han. «Ha det så lenge.»

			Det andre paret fortsatte å skrive tekstmeldinger og ble igjen i gondolen.

			Walt insisterte nok en gang på å bære skiene til Jodie, og så trasket de den korte veien bort til kabelbanen. Vanligvis sto folk som sild i tønne i den store vognen, men denne morgenen var den nesten tom. I tillegg til dem selv var det bare noen få ihuga utøvere. Noen snøbrettkjørere i typiske posete antrekk, to rufsete, skjeggete menn med strikkelue og ryggsekk, som sendte en lommelerke fram og tilbake, og så noen få andre slalåmkjørere, en av dem med et GoPro-kamera på hjelmen. Walt skjøv opp visiret og smilte til Jodie. Hun skjøv opp sitt og smilte tilbake.

			Walt tok av seg den ene hansken, stakk den mellom skiene, fant fram en sjokolade fra brystlommen og bød Jodie.

			«Nei takk, jeg er fremdeles stappmett etter frokosten!»

			«Du spiste jo nesten ingenting!» Han brøt av en bit, la sjokoladen tilbake i lommen og lukket den, og så tygde han i seg sjokoladen mens han kikket engstelig ut. Vognen ristet og svaiet faretruende i vinden så alle hylte, noen av skrekk, andre frydefullt. Han la armen rundt Jodie igjen, og hun krøp inntil ham. «Kanskje vi skulle ta en kaffe på toppen og se om sikten bedrer seg?» sa han.

			«La oss stå et par turer først, elskling,» svarte hun. «Vi må prøve puddersnøen før den blir nedkjørt.»

			Han trakk på skuldrene. «OK.» Men han hørtes ikke særlig ivrig ut. Han stirret på henne en stund. «Vet du hva,» sa han, «du er utrolig. Det er ikke mange som ser vakre ut med hjelm og visir, men det gjør du.»

			«Og du er min kjekke prins fra topp til tå!» svarte hun.

			Han prøvde å kysse henne, men toppen av hjelmen krasjet mot visiret hennes. Hun fniste, lente seg mot ham og hvisket: «Så synd at vi ikke er alene her,» mens hun lot den behanskede hånden gli ned mot skrittet hans.

			Han vred seg. «Herregud, du gjør meg kåt!»

			«Du gjør meg kåt hele tiden.»

			Han smilte. Så ble han alvorlig igjen og litt nervøs. Han kikket ut gjennom vinduet på snøføyka, og vognen svingte sidelengs i vinden så han nesten mistet balansen. «Du har med deg mobilen din, elskling?» spurte han.

			«Ja.»

			«Bare om – i tilfelle vi mister hverandre i den dårlige sikten.»

			«Vi gjør ikke det,» sa hun overbevisende.

			Han klappet seg på brystet og rynket pannen. Klappet seg igjen og åpnet en annen glidelås. «Herregud,» sa han og begynte å kjenne rundt på hele forsiden av den stilige svarte Bogner-jakken. «Jeg nekter å tro det, så idiotisk. Jeg må ha glemt min på hotellrommet.»

			«Jeg er sikker på at jeg så deg ta den med før vi gikk – du la den i den øverste lommen på høyre side,» sa hun.

			Han sjekket alle jakkelommene igjen og så bukselommene. «Pokker, den må ha falt ut et sted – kanskje da vi tok på oss skiene.»

			«Vi holder oss i nærheten av hverandre. Og skulle vi komme bort fra hverandre, kan vi bare stå ned til Croisette og møtes der. Bare følg skiltene til Courchevel 1850 – det er godt merket hele veien.»

			«Kanskje vi burde stå rett ned igjen og se om den ligger i snøen utenfor hotellet.»

			«I så fall vil noen finne den, elskling. Ingen kommer til å stjele den, ikke på det flotte hotellet.»

			«Det er best vi drar tilbake, for jeg trenger den. Jeg må ta et par viktige telefoner i ettermiddag.»

			«OK,» sa hun. «Greit, da står vi så fort vi kan!»

			Fem minutter senere saktnet vognen farten, og en skygge ruvet foran dem. Vognen svaiet fra side til side, dultet mot kantene på stasjonen og gled langsomt inn før den stanset. Så gikk dørene opp, og de gikk ut med de tunge støvlene på gangveien av metallgitter.

			Så subbet de bortover, gikk forsiktig ned trappen og ut i den kraftige vinden. Snøflakene var harde som hagl og sved i ansiktet. De kunne knapt se en meter foran seg, og gruppen foran dem som bøyde seg for å spenne fast snøbrettet, var bare noen skyggeaktige silhuetter.

			De stilte seg ved siden av et skilt som nesten var dekket av snø. Walt la skiene deres på bakken, sparket bort isen under støvlene og dunket på dem med stavene for å forsikre seg om at det ikke satt igjen noen snøklumper, så spente han på seg sine.

			Idet silhuettene begynte å bevege seg bort fra dem, sa Jodie: «Vent litt, elskling, jeg må pusse visiret.»

			Walt ventet og snudde ansiktet bort fra vinden som best han kunne, mens Jodie åpnet en glidelås, fant fram et papirlommetørkle og tørket av innsiden og utsiden av visiret.

			«Dette er forferdelig!» Han måtte rope for at hun skulle høre ham.

			«Vi er nesten på det høyeste punktet på hele skianlegget,» sa hun. «Så snart vi kommer ned fra denne fjellryggen, slipper vi unna vinden!»

			«Jeg håper du har rett! Kanskje vi burde begynne med noe lett – fins det en blå løype ned igjen? Jeg har ikke lyst til å prøve noe altfor utfordrende i så dårlig sikt!»

			«Ja, det gjør det, og det er en nydelig løype. Det er en ørliten bratt bakke for å komme til den, men så er det bare å cruise ned. Det er yndlingsløypa mi!»

			Han så at de siste silhuettene forsvant mens Jodie tok på seg hanskene og skiene.

			«Klar?» spurte hun.

			«Ja.»

			Hun pekte til høyre. «Vi kjører ned der.»

			«Er du sikker? Alle de andre dro den veien.» Han pekte i den retningen som de andre i gondolvognen hadde tatt.

			«Vil du ta den tøffe svarte løypa ned, eller den enkle blå?»

			«Den blå!» sa han bestemt.

			«Den sinnssvake gjengen har tatt den svarte.» Hun kikket over skulderen og skjelnet så vidt vognen som forlot stasjonen på vei ned igjen. Den neste flokken med slalåmkjørere kom ikke før om femten minutter. Akkurat nå var de alene. «Blå?» sa hun. «Er du sikker? Du klarer helt sikkert den svarte også.»

			«Ikke i så dårlig sikt.»

			«Da drar vi denne veien,» sa hun.

			«Jeg ser ingen skilt som peker den veien, elskling. Det må da være et skilt her oppe?»

			Med den ene staven børstet hun bort nysnøen fra bakken ved siden av seg. Etter et øyeblikk kom frosne spor til syne i den skitne, isete overflaten. «Ser du?» sa hun.

			Han kikket på dem. De gikk rett fram et par meter før de forsvant i den svirrende hvite snøføyka. Han virket lettet og smilte til henne. «Din smarting! Jeg følger etter deg.»

			«Nei, kjør først i tilfelle du faller – da kan jeg hjelpe deg opp. Bare følg sporene. Bøy knærne og stålsett deg, for de første femti meterne er litt bratte, men så blir det slakere. Bare gli av sted!» Hun kastet et engstelig blikk rundt seg for å være helt sikker på at ingen så dem.

			«OK!» sa han plutselig ivrig. «Da drar vi! Tjo-hei!»

			Han lente seg mot stavene som en profesjonell slalåmkjører på vei ut av startporten, og ropte igjen. «Tjo-hei!»

			Så ble stemmen hans til et grufullt hyl. Bare i et flyktig sekund før den ble slukt av vinden.

			Så ble det stille.

			Jodie snudde seg og skjøv seg fram på stavene i den retningen alle de andre skiløperne hadde tatt, og merket ikke vinden og snøen som stakk i kinnene.

			Tirsdag 10. februar

			Jodie gjorde som hun og Walt hadde avtalt hvis de kom bort fra hverandre, nemlig å stå ned til Croisette og vente foran inngangen til skiskolen.

			Det var mye mildere der nede enn på toppen av Saulire, og været var i ferd med å bli bedre, akkurat som engelskmannen i gondolheisen hadde sagt. Nysnøen var blitt våt her og der, og solen var på nippet til å bryte gjennom. Og bortsett fra engelskmannen var det ingen i noen av heisene de hadde tatt opp til toppen, som hadde lagt merke til dem.

			Hun tok av seg hjelmen slik at noen kanskje ville kjenne henne igjen senere og kunne bekrefte versjonen hennes. Fyren fra Brighton kunne til og med vise seg å bli nyttig. Han ville kunne bekrefte at hun og Walt hadde satt utfor sammen i den dårlige sikten. Så synd at hun ikke hadde spurt hva han het.

			Hun lurte på hvor lenge det ville bli betraktet som passende å vente. En time, besluttet hun. En time ville være akkurat passe før hun gikk inn på en bar og bestilte en deilig, varm kaffe og en snaps med eau de vie – kanskje en dobbel en – for å roe nervene. Et sted der hun kunne sitte og planlegge versjonen sin nøye.

			Hun dro opp ermet og så på klokken, 11.05. Dagen var ennå ung, stadig flere skiturister dristet seg ut av hotellene og leilighetene nå som det begynte å klarne opp, og snart var de på vei til skiheisene rundt henne. Plutselig kom en idiot på snøbrett og kjørte over skiene hennes og grep tak i henne i et forsøk på å unngå at begge falt.

			«Fryktelig lei for det! Pardonnay-moi!» Unnskyldningen var like klønete som handlingen hans.

			«Din dust,» sa hun og rev seg løs fra grepet hans.

			«Ingen grunn til å være uhøflig.»

			«Nei visst, jeg står jo bare her og passer mine egne saker, og så kjører du rett inn i meg. Hva vil du at jeg skal gjøre – danse?»

			Gretten gikk hun unna ham og begynte å stirre mot bakkene igjen, sjekket alle i svart jakke og bukse som muligens kunne være forloveden hennes. Ikke at hun regnet med å se ham. Men hun fortsatte å stirre med unnskyldningen klar i tilfelle han skulle dukke opp – selv om det var svært usannsynlig.

			Halvannen time senere forlot Jodie baren, tok på seg Cornelia James-hanskene med pelskant, la skiene over skulderen og trasket opp den korte, men bratte bakken til Chabichou Hotel. Hun hørte lyden av et helikopter over seg og kikket opp på det. Kanskje det fraktet en gruppe skiturister opp til en offpiste-løype. Eller kanskje det tilhørte den lokale redningstjenesten.

			Hadde noen funnet liket av ham allerede? Litt tidligere enn planlagt – pokker ta været, hun hadde håpet at den dårlige sikten skulle vare litt lenger. Men det spilte ingen rolle.

			Hun tok en minttyggegummi i munnen for å skjule lukten av alkohol, satte skiene og stavene i stativet foran inngangen til skiutleieforretningen og gikk inn. Det var rader med nye ski langs den ene veggen, en stabel med hjelmer inntil en annen, og flere utstillingsdokker sto rundt i lokalet, iført siste mote innen skidresser.

			Den unge, kjekke franskmannen som drev utleieforretningen der de hadde leid skiene, hilste på henne med et smil. Med sjarmerende fransk aksent sa Simon Place: «Skal du ikke ut i bakken? Det er de beste forholdene på flere uker – nydelig puddersnø – og i ettermiddag skal det bli sol!»

			«Jeg har kommet bort fra forloveden min – det var dårlig sikt på toppen da vi kom opp. Jeg liker ikke å stå på ski alene. Idiotisk nok glemte jeg igjen mobilen min på rommet – jeg skal ringe ham og prøve å finne ham. Problemet med dette skianlegget er at det er så stort.»

			Idet han hjalp henne av med støvlene, spurte han: «Likte du skiene?»

			«Ja, de er gode.»

			«Stockli-ski – de er – skienes Rolls-Royce, ikke sant.»

			«Så synd at det ikke følger med en sjåfør,» sa hun idet hun gikk ut og lot ham stå igjen og undre seg over bemerkningen.

			Hun hentet nøkkelen i resepsjonen og fortalte resepsjonisten at hun hadde kommet bort fra forloveden sin mens de sto på ski, og at hun var bekymret, for hun hadde ventet på ham nede i en time uten at han hadde dukket opp. Hun la til at han var flink til å stå slalåm, og hun var sikker på at alt var i orden med ham. Så ba hun resepsjonisten om å si til Walt – når han måtte dukke opp – at hun var i hotellets spa hvis hun ikke var på rommet deres. Så tok hun heisen opp i fjerde etasje.

			Rommet var allerede blitt rengjort; det så fint og ryddig ut, og det var en svak, behagelig duft av furunål. Hun fant fram mobilen sin som lå innerst på hyllen der hun hadde lagt undertøyet, og ringte Walt, for hun ville forsikre seg om at hvis politiet undersøkte telefonen hennes, ville de se at hun hadde gjort det hun sa.

			Hun hørte at mobilen til Walt ringte, og så begynte den å vibrere også. Hun la på, fant fram telefonen hans under stabelen med klær i skuffen der hun hadde gjemt den, og la den på bordet ved siden av laptopen hans. Så dro hun av seg den våte jakken, la den over radiatoren, kastet tyggegummien i søplebøtten og satte seg tankefull på den nyoppredde sengen.

			Så langt hadde alt gått etter planen. Hun var sulten. Og den doble snapsen hadde gått litt til hodet på henne. Hun hadde et vitne som hadde sett at hun hadde dratt opp til toppen sammen med forloveden. Hun hadde et annet vitne i utleieforretningen som kunne bekrefte at hun var kommet tilbake uten ham, at de hadde kommet bort fra hverandre i den dårlige sikten, og at hun hadde dratt tilbake til hotellet for å hente telefonen sin.

			Og ingen vitner til det som hadde skjedd på toppen av Saulire.

			Da de forlovet seg, hadde Walt fortalt henne at han hadde tatt henne med i testamentet sitt. Så søtt av ham.

			Det var et fint spa med svømmebasseng nede. Hun skulle sjekke e-posten, spise lunsj i restauranten og høre med resepsjonisten igjen. Hvis det ikke var noe nytt, ville hun tilbringe en avslappende ettermiddag i spaet og kanskje få litt massasje. Rundt klokken halv seks, en times tid etter at heisene stengte, ville hun gå tilbake til resepsjonen og gi uttrykk for sin bekymring over at forloveden ennå ikke var kommet tilbake – og spørre om de kunne sjekke med politiet og sykehusene.

			Akkurat som enhver engstelig partner ville ha gjort.

			Hun var ganske fornøyd med seg selv.

			Roy Grace var også ganske fornøyd med seg selv idet han gikk ned fra benken til fysioterapeuten på det lille kontoret hennes i Brighton. Og han gledet seg til lørdag, valentinsdagen. Han hadde reservert bord på hans og Cleos favorittrestaurant i Brighton, English’s, og tenkte allerede frydefullt på hva han skulle bestille. Kilpatrick-østers – grillet, med bacon – og så enten hummer eller sjøtunge fra Dover, med ertestuing. Et glass sjampanje til å begynne med, og så en god flaske Pouilly-Fuissé, en hvit burgunder som var yndlingsvinen hans når han hadde råd til den.

			Etter at de kjøpte det nye huset, en enebolig på landet i utkanten av Henfield, hadde begge fått trangere økonomi, men de satte alltid av litt penger til å skjemme hverandre bort ved spesielle anledninger, og dette var en slik anledning. De hadde allerede hatt en herlig innvielsesfest med venner og familie, og han gledet seg over at søsteren hans var i ferd med å få et nært forhold til Charlie, Cleos søster. Hans første kone, Sandy, hadde ingen søsken, og forholdet til de underlige foreldrene hennes hadde i beste fall vært anstrengt. Så dette var fint å se.

			«Sånn!» sa Anita Lane. «Vi er ferdige! Jeg tror ikke du trenger å komme tilbake, men hvis beinet begynner å plage deg, er det bare å ringe.»

			«Takk,» sa han. «Supert!»

			Han hadde vært hos henne to ganger i uken siden begynnelsen av januar, etter at en kirurg ved Royal Sussex County Hospital hadde fjernet elleve hagl fra det høyre beinet hans like før jul. Han var blitt skutt på kloss hold av en mistenkt seriemorder han hadde prøvd å pågripe i en bunker under et hus i Hove. Kirurgen hadde innrømt at han var svært heldig som ikke hadde mistet beinet.

			I begynnelsen hadde rekonvalesensen vært smertefull, for flere nerver var skadet, og han hadde ofte våknet flere ganger om natten med en følelse av at beinet sto i brann. Men han hadde fulgt fysioterapeutens treningsopplegg til punkt og prikke mellom behandlingene, og til slutt hadde smertene gitt seg og bevegeligheten begynt å komme tilbake.

			«Fortsett med øvelsene i noen uker til,» sa hun.

			«Når kan jeg begynne å løpe igjen, Anita?»

			«Du kan begynne nå, men ta det gradvis. Ikke prøv å løpe maraton, OK?»

			«Helt greit!»

			«Hvis du får vondt igjen, må du komme til meg med en gang. Det er en ordre!»

			«Du er visst ganske streng, du.» Han smilte.

			«Det er fordi jeg ser at du er en utålmodig type. Beinet ditt fikk omfattende skader, og at du har kastet stokken og at jeg friskmelder deg, betyr ikke at du kan ta den helt ut. Comprende?»

			«Comprendo!»

			«Og prøv ikke å havne i håndgemeng med kjeltringer på en god stund.»

			«Jeg er politioverbetjent, det er ikke ofte jeg havner i slåsskamp med mistenkte.»

			«Ja, riktig, siden du er overbetjent, blir du bare beskutt av dem?»

			Han smilte. «Ja, men forhåpentlig ikke så ofte.»

			«Det håper ikke jeg heller. Mange mennesker blir skutt bare én gang, og da trenger de ikke en fysioterapeut etterpå, men en begravelsesagent. Stay safe, er det ikke det dere pleier å si?»

			«Jeg er imponert over hva du kan av politisjargong!» Han tok henne i hånden, gikk ut til resepsjonisten, betalte og la kvitteringen i lommeboken. Behandling for skader påført i tjeneste ble refundert over politibudsjettet.

			Tjue minutter senere ankom han kontoret sitt i Sussex House med en følelse av at en epoke var over. Selv om Roy Grace til dels var kreativ og tenkte utenfor boksen, var han innerst inne en ekstremt metodisk mann, en egenskap han alltid hadde beundret og respektert hos dem han hadde lært av, og som han så etter når han plukket ut nye medarbeidere. Han var et vanemenneske og likte ikke endringer, for han ble alltid urolig av dem. Men takket være myndighetenes voldsomme kutt i politibudsjettet var det allerede innført omfattende endringer, og flere sto for tur.

			Nedskjæringene gikk merkbart ut over arbeidsmoralen. For ti år siden ville han ha sverget på at nesten alle i politi­styrken elsket jobben sin. Nå var det altfor mange som sluttet før oppnådd pensjonsalder, lei av at alle forfremmelser var stanset, eller av at pensjonsgrunnlaget ble redusert midt i karrieren, eller av å måtte gå på gummisåler for ikke å støte de fanatiske tilhengerne av det som var politisk korrekt. Å være politibetjent var blitt en jobb der du var redd for å si din mening eller fortelle en vits. Men av erfaring visste Grace utmerket godt at det nettopp var politiets beryktede galgenhumor som hjalp betjentene å takle grusomhetene de iblant ble stilt overfor.

			Riktignok hadde mange av endringene bidratt til å skape en politistyrke som var mer tolerant, mindre korrupt, mindre kjønnsdiskriminerende og mindre rasistisk enn da Roy Grace begynte sin karriere. Det var mange fordeler. Han elsket fremdeles jobben sin og prøvde å overse de negative sidene, men det var også øyeblikk der han for første gang etter tjue års tjeneste hadde vurdert andre alternativer. Særlig i januar, da han var sykemeldt hele måneden og hadde hatt tid til å tenke. Men innerst inne visste han at ingenting ville gi ham den samme tilfredsstillelsen som å løse drapssaker, til tross for alle endringene.

			Og nettopp her, i denne bygningen, var det en stor endring i anmarsj. Den toetasjes art deco-bygningen hadde vært basen hans de siste ti årene, først som hovedkvarter for kriminalpolitiet, og deretter som hovedsete da avdelingen for grov kriminalitet ble slått sammen med avdelingen i Surrey. En gang hadde det summet av aktivitet her, med etterforskere, kriminalteknikere, en rettsmedisinsk avdeling, en fingeravtrykkavdeling, samt avdelingene for bildeanalyse og høyteknologisk kriminalitet, og det hadde vært samlingspunktet for mange etterforskninger av drap og annen grov kriminalitet. Men om noen få måneder måtte de flytte ut, takket være de brutale – og i hans øyne svært kortsiktige – statlige budsjettkuttene som ble pålagt avdelingen hans og mange andre politistyrker i Storbritannia.

			Enheten for bildeanalyse hadde allerede flyttet til Surrey. Snart ville avdelingen for høyteknologisk kriminalitet bli flyttet til Haywards Heath, noen kilometer nord for Brighton. Og selv om ingenting var bekreftet ennå, gikk det rykter om at hans del av teamet for grov kriminalitet ville bli flyttet til Sussex-politiets hovedkvarter i Lewes.

			I likhet med flesteparten av betjentene og støttepersonellet hadde han egentlig aldri likt denne bygningen. Den lå i et industriområde i utkanten av byen, uten kantine, med altfor mange mennesker presset sammen på ett sted, og med sentralvarmeanlegg og aircondition som ikke taklet værforholdene, så han burde være glad for at de skulle flytte. Men nå som bygningen nærmest liknet en spøkelsesby, begynte han å bli nostalgisk. Det eneste som ville være igjen her til høsten, var varetektsfengselet like bak bygningen.

			Han gikk gjennom det store, tomme, åpne kontorlandskapet i andre etasje som inntil nylig hadde vært etterforskernes arbeidsplass, passerte de tomme skrivebordene til betjenter og sivile som allerede hadde flyttet et annet sted, og fortsatte inn på sitt eget kontor, et av de få atskilte rommene.

			Han lukket døren, satte seg bak skrivebordet og stirret ut gjennom duskregnet mot supermarkedet Asda tvers over gaten, som fungerte som kantinen deres. Han tenkte på Cleos første morsdag om bare noen uker. Han måtte kjøpe en presang til henne fra Noah. På telefonen hadde Roy en stadig voksende liste over mulige bursdags- og julepresanger til Cleo, og en av gavene var et par turkise øredobber – hun elsket den fargen – og en rollerball-penn. Han føyde til bok for å minne seg selv på å dra ned til City Books og hente en roman hun ønsket seg, men han hadde glemt tittelen. Han måtte lokke den ut av henne på en eller annen måte.

			Så logget han seg på datamaskinen og sjekket rundskrivene og e-postene som var kommet etter at han dro til fysioterapeuten, og han la merke til flere meldinger angående rugbylaget til Sussex-politiet. Da kom han på at han måtte finne en ny lagkaptein, siden den nåværende kapteinen skulle sendes til FBIs hovedkvarter i Quantico for å jobbe med antiterroropplæring. Det gledet ham å se bekreftelsen på at brødbakemaskinen som Cleo og han hadde bestilt, var på vei.

			Han skrev noen korte svar og videresendte e-postene om rugbylaget til en av forgjengerne hans, den pensjonerte politiinspektøren David Gaylor, som fremdeles var trener for laget. Deretter konsentrerte han seg om saken han hadde vært oppslukt av helt siden han kom tilbake etter sykemeldingen.

			Mannen som hadde skutt ham, dr. Edward Crisp.

			Han kikket på fotografiet av allmennlegen fra Hove, som så ut til å stirre tilbake på ham med et lurt smil.

			Crisp hadde drept fem kvinner som alle var i begynnelsen av tjueårene – eller rettere sagt, fem kvinner de foreløpig visste om. Antakelig dreide det seg om flere ofre. Kanskje mange flere. De hadde trengt ham opp i et hjørne i et tilfluktsrom under bakken, men etter at han skjøt Grace i beinet, hadde han rømt, selv om det hadde virket nærmest umulig at han kunne ha sluppet unna. Ingen forsto hvordan han hadde klart det. En av teoriene var at Crisp, en erfaren hulegraver og grottevandrer, hadde forsvunnet ned i Brighton og Hoves avløpsnett og kommet seg opp gjennom en av kummene i det mangslungne systemet.

			Southern Water, som hadde ansvaret for avløpsnettet, mente først at det var umulig at noen kunne ha overlevd der. Hvis Crisp ikke hadde druknet, ville han ha endt opp i et av filtrene som hindret alt som var større enn en centimeter eller to, i å nå åpent hav. Men de fant ikke noe lik noe sted. Til slutt måtte de motvillig innrømme at det var mulig, om enn aldri så usannsynlig, at Crisp hadde overlevd.

			Én ting var Roy Grace sikker på: Crisp var en slu rev. Hans forhenværende kone, Sandra, var blitt avhørt i det vide og det brede og var blitt renvasket for enhver mistanke om delaktighet. Hun hadde virket svært glad – og lettet – for å ha sluppet unna ham. Den eneste som så ut til å savne legen, var Smut, familiens hund, som nå bodde hos henne og tilsynelatende var i dyp sorg. De hadde bodd sammen i mange år, men utrolig nok ante hun ikke at det falleferdige huset ved siden av villaen deres i Brighton, der Crisp hadde utført noen av grusomhetene, om ikke alle, var eid av et offshore-selskap mannen hennes hadde opprettet.

			For kort tid siden hadde politiet mottatt et mulig bevis for at Crisp hadde overlevd.

			Det kom i form av en skremmende e-post som legen hadde sendt til en i Roys team noen uker etter at han forsvant – og angivelig hadde omkommet.

			E-posten var visstnok umulig å spore. En anonym hotmail-konto som kunne ha blitt opprettet hvor som helst i verden. Og som kanskje kunne ha blitt sendt flere uker tidligere, med en programmert forsinkelse.

			Heldigvis hadde februar vært en rolig måned så langt. Det var ikke meldt om flere drap i Sussex, så Roy Grace kunne jobbe i det skjulte, via kontakter i politistyrker rundt om i Europa, USA, Australia, Afrika og Øst-Asia, i et forsøk på å spore opp legen. Han hadde også tilbrakt litt tid sammen med en betjent i Interpol, og sørget for at bilder og opplysninger om Crisp ble spredd over hele verden.

			Crisps modus operandi var å plukke ut kvinner i begynnelsen av tjueårene med langt, mørkt hår. Saksmapper fra hvert eneste uløst drap som stemte med denne profilen, både i Storbritannia og på kontinentet, lå i stabler rundt Roy på alle kanter og fylte flere mapper på datamaskinen.

			Likevel sto han bom fast. Det fantes omtrent to hundre land i verden, og akkurat nå kunne dr. Edward Crisp sitte på et hotellrom i hvilket som helst av dem – med flintskallen, de store brillene og det lure smilet sitt.

			Selv om noen få, særlig Syria og Nord-Korea, antakelig trygt kunne utelukkes.

			«Hvor i helvete er du, din jævel?» sa Grace høyt i ren frustrasjon.

			«Jeg er her, O Herre!»

			Forskrekket kikket han opp og så at hans gode venn Glenn Branson, et mørkhudet, flintskallet fjell av en kriminaletterforsker, sto foran ham og smilte bredt.

			«Du ser ikke særlig lykkelig ut,» sa Branson.

			«Nei, og vet du hvorfor? Hver gang jeg begynner å føle meg lykkelig, ser jeg det jævla trynet til Edward Crisp som smiler til meg.»

			«Vel, jeg har nyheter til deg.»

			«Spytt ut.»

			Branson lente seg fram og la en utskrift av en e-post på bordet foran Grace.

			Grace leste den og kikket opp på kameraten. «Det var som pokker.»

			Tirsdag 10. februar

			Like før klokken seks på ettermiddagen bråvåknet Jodie på den store, myke dynen på hotellrommet i Courchevel og hørte et helikopter som fløy lavt over vintersportsstedet. Gjennom vinduet så hun at det nesten var mørkt ute. Hun var tørr i munnen og hadde en svak hodepine.

			Hun drakk litt vann, gikk bort til skrivebordet og åpnet Mac-en sin. Hun tastet inn passordet og sjekket e-posten. Et smil bredte seg om munnen. En ny e-post fra ham!

			Kjæreste Jodie,

			Jeg er sikker på at du har det gøy, hvor enn i verden du måtte være på reise. Du har ertet meg altfor lenge med de nydelige meldingene dine. Jeg elsker det sexy bildet du sendte meg i går. Jeg føler at vi er ordentlig på bølgelengde, og lengter etter endelig å møte deg! Når tror du det kan skje? Nå har jeg innrettet meg i mitt flotte, nye hus ved stranden i Brighton, der jeg har noen svært hyggelige, berømte naboer. Det blir vel ikke lenge til?

			Kjærlig hilsen Rowley.

			Hun svarte med en gang.

			Kjære supersexy Rowley!

			Jeg er helt enig. Selv om vi ikke har møttes ennå, føler jeg meg sterkt knyttet til deg også, og jeg elsker måten du tenker på. Det gjør jeg virkelig! Og jeg elsker følelsen jeg får når jeg leser det du skriver! Planen er å dra tilbake til Brighton så snart jeg er ferdig med forpliktelsene mine her i New York – eller som lokalbefolkningen uttaler det, Nooo Yawk! Hver gang du dukker opp i tankene mine, tenker jeg på et nydelig visdomsord jeg leste en gang, skrevet av en indisk dikter. «Kjærlighetens vei er smal, og det er ikke plass til to personer på den, så de må bli ett.» Det er det jeg føler om oss.

			Hun undertegnet med en rad med kyss og sendte den. Så sørget hun for å lagre e-posten hans og sitt eget svar i mappen Lokal Veldedighet, inne i en annen mappe som het Veldedighet. Bare i tilfelle Walt på et eller annet vis skulle finne veien inn på datamaskinen hennes. Ikke at det noen gang hadde vært særlig sannsynlig, for han hadde ikke peiling på data.

			Hun logget seg av, lukket laptopen og ble sittende noen minutter i ro mens hun samlet tankene og sydde sammen historien sin. Hun tok av morgenkåpen hun hadde hatt på seg tilbake fra spaet, dro på seg en genser og en dongeri­bukse og samlet håret i en hestehale. Hun bestemte seg for ikke å sminke seg, for hun ville se blek og fortvilet ut.

			Hun tok heisen ned til første etasje og gikk mot resepsjonen. Idet hun nærmet seg, så hun en ung, lyshåret mann som sto foran skranken, iført en blå fleecejakke med ordet Gendarmerie i hvitt på ryggen.

			Resepsjonisten, som hun hadde snakket med flere ganger under det kortvarige oppholdet, sto med en telefon i hånden, men la den fra seg da hun fikk øye på Jodie.

			«Å, mademoiselle Bentley,» sa hun og så utilpass ut. «Jeg ringte nettopp til rommet ditt.» Hun pekte på politibetjenten. «Dette er Christophe Chmiel fra gendarmeriet i Courchevel – han vil gjerne snakke med deg.»

			«Om – om hva da?» Hun snudde seg mot politimannen og merket at engstelsen prikket i kroppen.

			Han smilte bekymret og henvendte seg til henne på godt engelsk. «Mademoiselle Bentley, kan jeg få et ord med deg på tomannshånd?»

			«Ja – ja, naturligvis. Gjelder det Walt, forloveden min? Jeg er oppriktig bekymret for ham – vi kom bort fra hverandre mens vi sto på ski i morges, sikten forsvant helt oppe på toppen – og jeg har ikke sett ham siden. Det har vel ikke tilstøtt ham noe? Jeg har ventet på å høre fra ham i hele ettermiddag og holder på å gå fra forstanden.»

			Resepsjonisten snakket til betjenten på fransk. «Voulez-vous utiliser notre bureau?»

			«Oui, bien, merci,» svarte han.

			Resepsjonisten tok dem med bak skranken og inn på et lite kontor med to dataskjermer, flere arkivskap og et par kontorstoler. Så lukket hun døren bak dem.

			Politimannen pekte på en av stolene, Jodie satte seg og la an et mest mulig blekt og engstelig uttrykk. «Kjære deg, si at alt er i orden med Walt,» sa hun.

			Han fant fram en liten notisbok og kastet et blikk på den. «Mademoiselle Bentley, heter forloveden din Walt Klein?»

			«Ja, det stemmer.»

			«Og når så du ham sist?»

			Hun trakk på skuldrene. «Rundt klokken ti i morges. Vi tok gondolheisen opp til toppen av Saulire. Det var fryktelig dårlig sikt, men han var ivrig etter å dra tidlig opp for å nyte puddersnøen før den ble ødelagt.»

			Han så granskende på henne. «Er dere gode til å stå på ski, begge to?»

			«Ja – han er bedre enn jeg – han er proff – jeg er litt nervøs, for jeg kjenner ikke disse bakkene så godt. Men vi ble fortalt at været skulle bli bedre. Vi så ikke en meter foran oss på toppen, men det var noen andre slalåmkjørere i heisen sammen med oss. Jeg så at de kjørte av sted og tenkte at det var best å følge etter dem. Walt ba meg kjøre først i tilfelle jeg skulle falle, så han kunne hjelpe meg. Så jeg satte utfor og prøvde å holde tritt med de andre, men de raste av sted, altfor fort for meg. Jeg stanset for å vente på Walt, men han dukket ikke opp. Har dere funnet ham? Jeg har vært livredd for at han har vært utsatt for en ulykke. Si at alt er i orden med ham.» Hun begynte å gråte.

			Chmiel ventet på at hun skulle samle seg. «Vi prøver bare å finne ut hva som har skjedd,» sa han. «Hva gjorde du da forloveden din ikke dukket opp?»

			«Vi avtalte å ringe hverandre, og hvis vi ikke hadde dekning, skulle vi dra ned til Croisette og vente på hverandre der, og i verste fall skulle vi dra tilbake til hotellet og møtes her. Så oppdaget jeg at jeg idiotisk nok hadde glemt å ta med meg telefonen, så jeg tok løypa ned til Croisette.» Hun snufset og tørket tårene.

			«Og du ventet på ham?»

			«Jeg ventet i en time.»

			«Var du ikke bekymret?»

			«Ikke på det tidspunktet, nei. Det er lett å komme bort fra hverandre i så dårlig sikt, og han og jeg kommer fra ganske forskjellige skikulturer.»

			«Skikulturer?»

			Hun ble taus et øyeblikk for å samle seg. «Jeg er så bekymret for ham. Han har alltid stått slalåm på steder som Park City og Aspen – amerikanske vintersportssteder der de har puddersnø hele tiden. Jeg liker ikke å stå på ski med null sikt, men det plaget ham ikke så lenge det var puddersnø. Han visste at jeg ikke var så lysten på å dra ut i dag, så jeg regnet med at han hadde funnet seg en løype med flott nysnø, og at han tenkte jeg ville være glad for å dra tilbake hit og kose meg i bassenget og få en massasje.»

			Betjenten nikket. «Mademoiselle Bentley, jeg må dessverre informere deg om at det ble funnet en omkommet person i bunnen av skrenten på baksiden av Saulire i ettermiddag …»

			«Herregud, nei!» ropte hun. «Nei, vær så snill! Si at det ikke er Walt. Vær så snill!»

			«Den siden av fjellet … det er ikke mulig å stå på ski der … selv ikke for eksperter på offpiste … den brukes bare av paraglidere. Identifikasjonen vi har, er to kredittkort og heiskortet hans. Vi tror han må ha tatt feil av løypene. Navnet på kredittkortene er Walter Klein. Heiskortet ble utstedt på dette hotellet.»

			«Kan du beskrive ham?» spurte hun mens tårene trillet nedover kinnene.

			«Jeg har ikke sett ham selv ennå. De sa at det dreier seg om en mann i syttiårene, kanskje, med grått hår, ganske høy og litt kraftig bygd.» Han så spørrende på henne.

			Hun begynte å hulke. «Å nei, å nei, herregud.»

			«Jeg beklager at jeg må spørre, men kan du bli med meg til Moûtiers for å identifisere den døde?»

			Hun knakk sammen og skjulte ansiktet i hendene. Etter en stund ble hun taus for ikke å overdrive.

